Το Αυτόφωρο Μονομελές Πλημμελειοδικείο αθώωσε το μέλος της ομάδας «Ρουβίκωνας» που συνελήφθη και δικάστηκε για απειλητική ανάρτηση κατά του τηλεοπτικού σταθμού ΣΚΑΪ.

Σύμφωνα με την απόφαση ο κατηγορούμενος κρίθηκε αθώος για το αδίκημα της διέγερσης σε διάπραξη αδικήματος διότι θεώρησε ότι δεν πληρούνται οι προϋποθέσεις για εφαρμογή της διάταξης βάση της οποίας ασκήθηκε η δίωξη σε βάρος του.

Αντίθετη γνώμη διατύπωσε ο εισαγγελέας της έδρας ο οποίος ζήτησε από τον δικαστή να κηρύξει ένοχο τον κατηγορούμενο.

Η δικογραφία σε βάρος του μέλους της ομάδας Ρουβίκωνας σχηματίστηκε έπειτα από εντολή για εισαγγελική έρευνα για ανάρτησή του στην προσωπική του σελίδα σε μέσο κοινωνικής δικτύωσης στην οποία ανέφερε τα εξής:

«Τον ΣΚΑΪ θα τον κάψουμε. Σήμερα αύριο σε δέκα χρόνια δεν ξέρω.. Αλλά θα τον κάψουμε. Και θα χορεύουμε σαν ινδιάνοι γύρω από τα αποκαΐδια του».